# சுவர்ணபூமி வானூர்தி நிலையம்



**சுவர்ணபூமி வானூர்தி நிலையம்** **** (ஆங்கிலம்: *Suvarnabhumi Airport*; மலாய்: *Lapangan Terbang Suvarnabhumi* தாய் மொழி: ท่าอากาศยานสุวรรณภูมิ; சமசுகிருதம் सुवर्णभूमि *Suvarṇabhūmi*) என்பது தாய்லாந்து, பாங்காக் நகரில் அமைந்துள்ள ஒரு வானூர்தி நிலையம் ஆகும். இது **பாங்காக் பன்னாட்டு வானூர்தி நிலையம்** (*Bangkok International Airport*) என்றும் அழைக்கப்படுகிறது.  

**சுவர்ணபூமி** என்றால் தங்க நிலம் (*Golden Land*) என்று பொருள்படும். இந்த நிலையத்தில் 2006 செப்டம்பர் 15-ஆம் தேதி, அதிகாரப்பூர்வமாக உள்நாட்டு விமான சேவை திறக்கப்பட்டது. 2006 செப்டம்பர் 28-ஆம் தேதி, முதல் பல உள்நாட்டு; பன்னாட்டு வர்த்தக வானூர்திச் சேவை நிறுவனங்களும் இங்கிருந்து தங்களின் சேவைகளைத் தொடங்கின.  

## பொது
தாய்லாந்து, சமுத் பிரகான் மாநிலம் (*Samut Prakan Province*), பாங் பிலி மாவட்டம் (*Bang Phli District*), இரட்ச தேவா (*Racha Thewa*) நகரத்தில் 32.4 சதுர கி.மீ. பரப்பளவில் அமைந்துள்ளது.  

தென்கிழக்கு ஆசியாவின் மிகப்பெரிய பன்னாட்டு வானூர்தி நிலையங்களில் ஒன்றாகவும்; வானூர்திப் போக்குவரத்துக்கான பிராந்திய மையமாகவும் உள்ளது. அத்துடன் ஒரு முக்கிய வானூர்தி சரக்கு மையமாகவும் (*Cargo Air Freight Hub*) உள்ளது.  

## சொற்பிறப்பியல்
சுவர்ணபூமி (*Suvarṇabhūmi*), சுவரபூமி எனும் சொற்கள் சமசுகிருதச் சொற்கள் ஆகும். "தங்க நிலம்" ("Land of Gold") என்று பொருள் படும். தேவநாகரி எழுத்து முறைமையில் (सुवर्णभूमि) என்று பயன்படுத்தப்படுகிறது. சுவர்ணா (*Suvarna*) என்றால் தங்கம்; பூமி (*Bhumi*) என்றால் நிலம்.  

சுவர்ணபூமி எனும் பெயர் மறைந்த தாய்லாந்து மன்னர் பூமிபால் அதுல்யாதெச் (*Bhumibol Adulyadej*) அவர்களால் தேர்வு செய்யப்பட்டது. ஒரு பௌத்த தங்க இராச்சியத்தைக் குறிக்கிறது. சுவர்ணபூமி எனும் இராச்சியம் கங்கையின் கிழக்கே தென்கிழக்கு ஆசியாவில் எங்காவது இருக்கலாம் என்றும் கருதப்படுகிறது.  

### துவாரவதி பண்பாடு
தாய்லாந்தின் அரசு பிரகடனங்கள் மற்றும் தேசிய அருங்காட்சியகங்கள் சுவர்ணபூமி எனும் இராச்சியம்; தாய்லாந்தின் மத்திய சமவெளிகளின் கடற்கரையில் இருந்ததாகவும்; பழங்கால நகரமான ஊ தோங்கு (*U Thong*) நகரத்திற்கு அருகில் இருந்ததாகவும் வலியுறுத்துகின்றன.  

இந்திய மயமாக்கப்பட்ட (*Greater India*) துவாரவதி கலாசாரத்தின் (*Dvaravati Culture*) பிறப்பிடமாக சுவர்ணபூமி இருக்கலாம் என்றும் கணிக்கப் படுகிறது. ஆனால் அந்தக் கூற்றுக்கள் நிரூபிக்கப்படவில்லை. என்றாலும், தாய்லாந்து அரசாங்கம், அந்தப் பழைமையான பாரம்பரியத்தைக் கொண்டாடும் வகையில் புதிய பாங்காக் வானூர்தி நிலையத்திற்கு சுவர்ணபூமி வானூர்தி நிலையம் என்று பெயரிட்டது.  

## வரலாறு
இந்த வானூர்தி நிலையம் தற்போது தாய் ஏர்வேஸ் (*Thai Airways International*), தாய் இசுமயில் (*Thai Smile*) மற்றும் பாங்காக் ஏர்வேஸ் ஆகியவற்றின் முக்கிய மையமாகவும்; தாய் வியட்ஜெட் ஏர் (*Thai VietJet Air*), தாய் ஏர் ஏசியா (*Thai AirAsia*) மற்றும் தாய் ஏர் ஏசியா எக்சு (*Thai AirAsia X*) ஆகியவற்றின் இயக்கத் தளமாகவும் உள்ளது.  

அத்துடன் ஆசியா, ஓசியானியா, ஐரோப்பா மற்றும் ஆப்பிரிக்கா கண்டங்களின் பிராந்திய நுழைவாயிலாகவும்; பல்வேறு வெளிநாட்டு வானூர்தி சேவைகளை இணைக்கும் மையமாகவும் செயல்படுகிறது.  

இந்த நிலையம் 2006 செப்டம்பர் 15-ஆம் தேதி, அதிகாரப் பூர்வமாக உள்நாட்டுச் சேவைகளுக்குத் திறக்கப்பட்டது. இரு வாரங்கள் கழித்து, 2006 செப்டம்பர் 28-ஆம் தேதி, பன்னாட்டு வானூர்திச் சேவைகளுக்கு திறந்துவிடப் பட்டது.  

### பரபரப்பான வானூர்தி நிலையம்
உலகின் 17-ஆவது; ஆசியாவின் 11-ஆவது; மற்றும் தாய்லாந்து நாட்டின் மிகவும் பரபரப்பான வானூர்தி நிலையமாகவும் விளங்குகிறது. 2017-ஆம் ஆண்டில் 60 மில்லியன் பயணிகளைக் கையாண்டுள்ளது. மேலும் இது ஒரு முக்கிய விமான சரக்கு மையமாகவும் உள்ளது.  

உலகின் 95 விமான நிறுவனங்கள் இந்த வானூர்தி நிலையத்தைப் பயன்படுத்துகின்றன. 2012-ஆம் ஆண்டில் இன்ஸ்ட்டாகிராம் (*Instagram*) புகைப்படங்களை எடுப்பதில் உலகின் மிகவும் பிரபலமான தளமாக இருந்தது.  

கோவிட்-19 பெருந்தொற்று காலத்தின் போது, இந்த வானூர்தி நிலையம் தற்காலிகமாக ஒரு மருத்துவமனையாகவும்; மற்றும் தடுப்பூசி மையமாகவும் செயல்பட்டது.